Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: a 18/1998. (VI. 3.) NM rendelethez
Paragraph Index: 6

a 18/1998. (VI. 3.) NM rendelethez I. Az R. 1. számú mellékletének „Be- és kijelentésre kötelezett betegségek” címet viselő szövegrészei a „(Febris recurrens)” szövegrészt követően a következőkkel egészülnek ki: (Febris recurrens) „Fertőző spongiform encephalopathiák: — Creutzfeldt-Jakob-betegség (CJB) — Variáns Creutzfeldt-Jakob-betegség (vCJB)” II. Az R. 1. számú mellékletének a betegségek leírását tartalmazó része a „(Febris recurrens)” szövegrészt követően az alábbi szövegrészekkel egészül ki: (Febris recurrens) „Fertőző spongiform encephalopathiák Subacut spongiform encephalopathiák (Fertőző szivacsos agyvelőbántalmak) BNO10: A81 Transmissibilis spongiform encephalopathiák (TSE) (Átvihető szivacsos agyvelőbántalmak) A fertőző spongiform encephalopathia (subacut spongiform encephalopathia, transmissibilis spongiform encephalopathia) prionok által okozott, az embert és számos emlős állatfajt érintő, a központi idegrendszer progresszív, degeneratív elváltozásával járó halálos kimenetelű betegségek gyűjtőneve. Az egyes kórformák főbb klinikai tünetei hasonlóak, azonban az agyban megfigyelhető pathológiai elváltozások részben eltérőek. E betegségekre az agy szürkeállományában mikroszkópos nagyságrendű üregek keletkezése és kóros prion fehérjék felhalmozódása jellemző. Laboratóriumi körülmények között a TSE betegségben szenvedők különféle szöveteivel, illetve azok kivonatával egyes állatfajok fertőzhetők. Esetdefiníció: progrediáló dementiával, extrapiramidális mozgászavarral (leggyakrabban myoclonus), kisagyi tünetekkel járó kórkép. Az EEG eltérés bizonyos kórformákban jellegzetes. Jelenleg öt humán prionbetegség ismert: Creutzfeldt- Jakob-betegség (CJB), a variáns Creutzfeldt-Jakob-betegség (vCJB), a Gerstmann-Straussler-Scheinker-betegség (GSSB), a fatális insomnia (FI) és a kuru. A legnagyobb epidemiológiai jelentősége a vCJB-nek van.

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes